CELEX: 32019D0120
Language: sk
Date: 2019-01-24 00:00:00
Title: Vykonávacie rozhodnutie Komisie (EÚ) 2019/120 z 24. januára 2019, ktorým sa mení smernica Rady 2008/90/ES, pokiaľ ide o predĺženie platnosti výnimky týkajúcej sa dovozných podmienok na množiteľský materiál ovocných drevín a na ovocné dreviny určené na výrobu ovocia z tretích krajín [oznámené pod číslom C(2019) 254]

28.1.2019   
               
               
                  SK
               
               
                  Úradný vestník Európskej únie
               
               
                  L 24/27
               
            
         VYKONÁVACIE ROZHODNUTIE KOMISIE (EÚ) 2019/120
         z 24. januára 2019,
         ktorým sa mení smernica Rady 2008/90/ES, pokiaľ ide o predĺženie platnosti výnimky týkajúcej sa dovozných podmienok na množiteľský materiál ovocných drevín a na ovocné dreviny určené na výrobu ovocia z tretích krajín
         
            
               [oznámené pod číslom C(2019) 254]
            
         
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 2008/90/ES z 29. septembra 2008 o uvádzaní množiteľského materiálu ovocných drevín a ovocných drevín určených na výrobu ovocia do obehu (1), a najmä na jeho článok 12 ods. 2 druhý pododsek,
         keďže:
         
                     (1)
                  
                  
                     Podľa článku 12 ods. 1 smernice 2008/90/ES sa od Komisie vyžaduje, aby rozhodovala o tom, či ovocné dreviny a ich množiteľský materiál produkované v tretej krajine a poskytujúce rovnaké záruky, pokiaľ ide o povinnosti dodávateľa, identitu, vlastnosti, zdravotný stav rastlín, pestovateľské prostredie, balenie, kontrolné opatrenia, označovanie a uzatváranie, sú rovnocenné v každom spomenutom ohľade s ovocnými drevinami a ich množiteľským materiálom produkovanými v Únii a či sú v súlade s požiadavkami a podmienkami uvedenej smernice. V článku 12 ods. 2 smernice 2008/90/ES sa stanovuje výnimka, ktorou sa umožňuje členským štátom, aby do prijatia uvedeného rozhodnutia uplatňovali na dovoz ovocných drevín a ich množiteľského materiálu podmienky, ktoré sú prinajmenšom rovnocenné podmienkam uplatňovaným na ovocné dreviny produkované v Únii a ich množiteľský materiál produkovaný v Únii.
                  
               
                     (2)
                  
                  
                     Takáto výnimka bola udelená do 31. decembra 2018. Členské štáty môžu preto uplatňovať podmienky rovnocenné s vykonávacími smernicami Komisie 2014/96/EÚ (2), 2014/97/EÚ (3) a 2014/98/EÚ (4).
                  
               
                     (3)
                  
                  
                     V súčasnosti dostupné informácie o podmienkach, ktoré sa uplatňujú v tretích krajinách, sú ešte stále nedostatočné na to, aby Komisii umožnili v tomto štádiu prijať takéto rozhodnutie týkajúce sa tretej krajiny.
                  
               
                     (4)
                  
                  
                     Aby sa predišlo narušeniu obchodných tokov, členské štáty by mali naďalej využívať uvedenú výnimku.
                  
               
                     (5)
                  
                  
                     Od 14. decembra 2019 sa budú uplatňovať nové pravidlá pre zdravie rastlín stanovené v nariadení Európskeho parlamentu a Rady (EÚ) 2016/2031 (5). Podľa týchto nových pravidiel budú škodcovia, ktorí sú v súčasnosti uvedení v zozname vo vykonávacej smernici 2014/98/EÚ, ako aj zdravotné požiadavky na množiteľský materiál, patriť do rozsahu pôsobnosti uvedeného nariadenia. Preto je vhodné poskytnúť dostatok času na posúdenie dodržiavania nových pravidiel pre zdravie rastlín stanovených v nariadení (EÚ) 2016/2031 a jeho vykonávacích právnych predpisov tretími krajinami.
                  
               
                     (6)
                  
                  
                     Obdobie uplatňovania výnimky stanovenej v článku 12 ods. 2 smernice 2008/90/ES by sa preto malo predĺžiť do 31. decembra 2022.
                  
               
                     (7)
                  
                  
                     Smernica 2008/90/ES by sa preto mala zodpovedajúcim spôsobom zmeniť.
                  
               
                     (8)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá, sekcia „Množiteľský materiál a rastliny ovocných rodov a druhov“,
                  
               PRIJALA TOTO ROZHODNUTIE:
         
            Článok 1
            V článku 12 ods. 2 prvom pododseku smernice 2008/90/ES sa dátum „31. decembra 2018“ nahrádza dátumom „31. decembra 2022“.
         
         
            Článok 2
            Toto rozhodnutie je určené členským štátom.
         
         
            V Bruseli 24. januára 2019
            
               
                  Za Komisiu
               
               Vytenis ANDRIUKAITIS
               
                  člen Komisie
               
            
         
         
            (1)  Ú. v. EÚ L 267, 8.10.2008, s. 8.
         
            (2)  Vykonávacia smernica Komisie 2014/96/EÚ z 15. októbra 2014 o požiadavkách na označovanie, uzatváranie a balenie množiteľského materiálu ovocných drevín a ovocných drevín určených na výrobu ovocia, ktoré patria do rozsahu pôsobnosti smernice Rady 2008/90/ES (Ú. v. EÚ L 298, 16.10.2014, s. 12).
         
            (3)  Vykonávacia smernica Komisie 2014/97/EÚ z 15. októbra 2014, ktorou sa vykonáva smernica Rady 2008/90/ES, pokiaľ ide o registráciu dodávateľov a odrôd a o spoločný zoznam odrôd (Ú. v. EÚ L 298, 16.10.2014, s. 16).
         
            (4)  Vykonávacia smernica Komisie 2014/98/EÚ z 15. októbra 2014, ktorou sa vykonáva smernica Rady 2008/90/ES, pokiaľ ide o osobitné požiadavky na rod a druh ovocných drevín uvedených v prílohe I k smernici, ako aj osobitné požiadavky, ktoré majú spĺňať dodávatelia, a podrobné pravidlá týkajúce sa úradných kontrol (Ú. v. EÚ L 298, 16.10.2014, s. 22).
         
            (5)  Nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (Ú. v. EÚ L 317, 23.11.2016, s. 4).